***ԿԱՆԹԵՂՀԱՍԱՐԱԿԱԿԱՆ ԿԱԶՄԱԿԵՐՊՈՒԹՅՈՒՆ***

***ԱՏԵՍՏԱՎՈՐՄԱՆ ԵՆԹԱԿԱ ՈՒՍՈՒՑԻՉՆԵՐԻ ՎԵՐԱՊԱՏՐԱՍՏՄԱՆ ԴԱՍԸՆԹԱՑ***

******

***ԱՎԱՐՏԱԿԱՆ ՀԵՏԱԶՈՏԱԿԱՆ ԱՇԽԱՏԱՆՔ***

**Թեմա- Ուրֆայի ինքնապաշտպանության դասավանդումը 11-րդ դասարանում**

***Կազմող—Գայանե Սիմոնյան***

**Խումբ՝ Պատմություն**

**2022թ.**

**Բովանդակություն**

[Ներածություն 3](#_Toc114955450)

[Ուրֆայի ինքնապաշտպանության դասավանդումը 11-րդ դասարանում 4](#_Toc114955451)

[Եզրակացություն 16](#_Toc114955452)

[Գրականության ցանկ 18](#_Toc114955453)

**Ներածություն**

Յուրաքանչյուր ժողովրդի պատմությունը` նրա անցած ուղին, կենսագրությունն ու հիշողությունը, դարերի հոլովույթում նրա կերտած հոգևոր և նյութական արժեքների ամբողջությունն է: Հայոց պատմության իմացության միջոցով է հիմնականում ձևավորվում հայի ազգային ինքնագիտակցությունն ու մտածողությունը, նրա միջոցով է աճող սերունդը հաղորդակցվում իր ժողովրդի անցյալին և պատմամշակութային ժառանգությանը: Պատմությունն ինքնաճանաչողության հիմքն է և ներական կերտելու ուղեցույցը: Անցյալի չիմացությունն անխուսափելիորեն հանգեցնում է ներկան չհասկանալուն և ազգի/ պետության համար անթույլատրելի ու ճակատագրական սխալների:

Սեփական պատմության իմացությունը հնարավորություն է տալիս իրականացնելու ազգային նպատակները, պահպանելու և ապահովելու հայ ազգի և պետության գոյությունն ու շարունակականությունը:

Ուրֆայի ինքնապաշտպանությունը Հայոց պատմության փառահեղ էջերից է, որը իր մեջ ունի դաստիարակչական վիթխարի ներուժ աճող սերնդի համար` հանդիսանալով հայրենասիրության, անձնուրաց պայքարի և ազգային արժանապատվության ապացույցների անսպառ աղբյուր:

Այսօրվա աշխարհաքաղաքական պայմաններում Ուրֆայի հերոսամարտը քաջության, ազգային արժանապատվության, սեփական ուժերին ապավինելու և մինչև վերջ պայքարելու օրինակ է մեր երեխաների ու մեզ համար:

Սույն աշատանքի **նպատակն է** Ուրֆայի ինքնապաշտպանակսն մարտերի միջոցով ցույց տալու, որ նման պատմական դեպքերը և իրողությունները հանդիսանում են փառահեղ օրինակ ժամանակակից հայի համար` իր հայրենիքի և հողի համար մինչև վերջին շունչը պատվով պայքարելու և մեկ թիզ հող թուրքին սեփական կամքով չզիջելու համար:

**Արդիականություն:** Ելնելով վերոգրյալից կարող ենք ասել, որ աշխատանքը բավականին արդիական և ուսումնասիրության արժանի է, քանի որ պատմական նման հերոսամարտի` Ուրֆայի ինքնապաշտպանության հետազոտությունը իր հերթին ցույց է տալիս դրա կարևորությունը ժամանակակից հայ ժողովրդի և Հայաստանի Հանարպետության կյանքում` ներկա իրողությունների համատեքստում:

**Ուրֆայիինքնապաշտպանությանդասավանդումը 11-րդդասարանում**

*«Ուրֆացին անձնատուր չի լինում երբեք, նա գիտե*

*մեռնել ու մեռնիլ վիթխարի մահով»[[1]](#footnote-2):*

*Ա. Ահարոնյան*

1914 թվականին բռնկված առաջին աշխարհամարտը հնարավորություն էր ընձեռել Օսմանյան Թուրքիայի իշխող իթթիաթականներին իրականացնել իրենց վաղեմի պանթուրքիզմի ծրագիրը և ստեղծել իրենց երազած Մեծ Թուրան պետությունը:

«Համաշխարհային պատերազմը բնաջնջում բերեց արևմտահայությանը: Այս ժամանակաշրջանում էին զուգադիպել հայ և թուրք դարավոր կնճռի ծայրահեղ սրումը: Մեծ տերությունների միջև ծովացած քաղաքական հակամարտության պայմաններում հայ ժողովուրդը դարձավ իմպերիալիզմի դարաշրջանի առաջին մեծ զոհը:»[[2]](#footnote-3):

1915 թվականի սկզբներին տեղի է ունենում «Միություն և առաջադիմություն» կուսակցության կենտրոնական կոմիտեյի գաղտնի նիստը` Թալեաթի նախագահությամբ: Նիստին ներկա էին երիտթուրքերի բոլոր աչքի ընկնող գործիչները, բացառությամբ Ջեմալ փաշայի և միակ հայ անդամ Պետրոս Հալաջյանի: Նիստի մասնակիցներից մեկը` իթթիաթի կենտկոմի անդամ քուրդ Մեվլան զադե Ռիֆաթը, հետագայում դուրս գալով «Միություն և առաջադիմություն» կուսակցության շարքերից, գրեց «Օսմանյան հեղափոխության մութ ծալքերը» խորագրով գիրքը, որտեղ մանրամասնություններ է հաղորդում, թե ինչպես էր երիտթուրքերի ոճրագործ վոհմակը ձեռնամուխ լինում հոշոտելու իր անզեն զոհին «…Պետք է արմատից պոկել հայությանը : Մեր երկրում մի հայ անգամ չպետք է թողնել , պետք է մեռցնել հայ անունը :Պատերազմի մեջ ենք , և սրանից ավելի լավ պատեհություն չի կարող լինել…»[[3]](#footnote-4):

Հաշվեհարդարը եղավ արագ ու արյունալի: Օսմանյան պետությունն օրենքից դուրս հայտարարեց կայսրության մեջ ապրող ամբողջ հայությանը: Ներքին գործերի նախարար, ապա վարչապետ Թալեաթը, հայերի զանգվածային բնաջնջումը պետական առաջնահերթ խնդիր համարելով, համապատասխան մարմիններին սառնասրտորեն հրահանգեց` անխնա ոչնչացնել բոլորին, մինչև իսկ օրորոցի մանուկներին: Գործի դրվեցին պետական ապարատը, բանակը և ոստիկանությունը, <<համիդիեները>> և չերքեզական ավազակախմբերը:

Թուրքերը քայլ առ քայլ իրականացնում էին իրենց հրեշավոր ոճրագործությունները` մտավորականության, զինվորական ծառայության կանչված 300 հազար հայ երիտասարդներ` հայության ծաղիկ սերունդը, ապա Արևմտյան Հայաստանի և Թուրքիայի բոլոր վայրերի անպաշտպան կանայք, ծերունիներ, երեխաներ:

Սակայն սգի ու ահավորության կողքին երևում է նաև «Չխոնարհված եղեգների հերոսապատում, որովհետև հայասպանության սև և քստմնելի թղթածրարը միայն խոց ու վիրավորանք պիտի փոխանցեր սերունդներին, եթե Տարոնի աշխարհից մինչև Վան և Մուսա լեռից մինչև Ուրֆա և Շապին-Գարահիսար հայկական դյուցազներգության նոր էջեր չգրվեին»[[4]](#footnote-5):

Հազարամյակների պատմություն ունեցող**Հայոց Միջագետքի մայրաքաղաք Ուրֆան** մտնում էր Հալեպի նահանգի կազմի մեջ` որպես ինքնուրույն վարչատարածքային միավոր: Այն կապող օղակ էր Հայաստանի, Հայկական Կիլիկիայի և Արաբիայի միջև:



Ուրֆա (Ուռհա , Եդեսիա) քաղաքում ապրում էր մոտ երեսուն հազար հայ, իսկ մոտակա միակ հայկական Կարմուջ գյուղում ապրում էին 5 հազար հայեր: Ուրֆայի հայկական թաղը փռված էր քաղաքի հյուսիս-արևմուտքում գտնվող Թըլֆըտուրի բլուրի ստորոտում և իշխող դիրք ունենալով` կոչվում էր նաև Վերի թաղ: Թուրքական թաղը` Վարի թաղը, քաղաքի ցածրադիր մասում էր:

Առաջին աշխարհամարտի սկսվելուց և հատկապես` Թուրքիայի պատերազմի մեջ մտնելուց անմիջապես հետո, ինչպես ամբողջ Արևմտյան Հայաստանում և Օսմանյան կայսրության հայաշատ վայրերում, Ուրֆայում նույնպես, թուրքական իշխանությունները ձեռնամուխ եղան հայության ոչնչացման ծրագրի իրականացմանը:

Առաջին քայլը պատերազմական կարիքների պատճառաբանությամբ իրագործվող տնտեսական թալանն էր: Դրան զուգահեռ ընթանում էր հայ երիտասարդության զորահավաքը: Նորակոչիկների մի խոշոր հատված` 1500 հոգի, ուղարկվեց աշխատելու ճանապարհների վրա` Ուրֆայից հարավ և հյուսիս:

Մոտեցող աղետի առաջին լուրջ նախանշանը եղավ զեյթունցիների` մահվան քարավանի մուտքը քաղաք` 1915 թվականի մայիսի սկզբին, որը պարզապես ցնցեց քաղաքի հայությանը: Ուրֆացի հայերը թե՛ զեյթունցիներին թե՛ հետագայում քաղաք ժամանող ու մեկնող մյուս բոլոր քարավաններին, ցույց տվեցին առավել նյութական ու բարոյական աջակցություն` չնայած թուրքական իշխանությունների կողմից մշտապես արվող սպառնալիքներին:

Երբ ձեռբակալեցին Ուրֆայի մի քանի գործիչների` ուրֆացի երևելիները ժողով հրավիրեցին և որոշեցին համակերպվելու, խուսանավելու և թուրքերին կաշառելու միջոցով գոյատևել, սակայն երիտասարդները` դաշնակցական Մկրտիչ Յոթնեղբարյանի գլխավորությամբ որոշեցին նախապատրաստվել և առաջին իսկ առիթի դեպքում դիմել զենքի: Էվա Դեվրիշյանը գրել է «Ուրֆայի ինքնքպաշտպանությունը կամ դյուցազնաշունչ հայության վկան» աշխատությունը , որտեղ ընդգծում է, որ պատերազմի սկզբին Ուրֆայի հայ երևելիները սխալ ճանապարհի վրա էին, ենթադրելով, թե քանի որ պատերազմը շուտ կավարտվի, պետք չէ առճակատման գնալ կառավարության հետ, այլ հարկավոր է նրա հրահանգները կատարելու ճանապարհով ժողովրդին անվնաս դուրս բերել ստեղծված կացությունից, ուստի մեծ գումար հանգանակեցին` թուրք պաշտոնյաներին կաշառելու համար:

Համակերպություն քարոզողներին Յոթնեղբարյանը զգուշացրեց «…իսկ դուք բոլորդ ալ անխուսափելիորեն պիտի երթաք մորթվելու` հակառակ ձեր պատրաստած կաշառքներուն»[[5]](#footnote-6): Հետագա իրադարձությունները ապացուցեցին այս խոսքերի ճշմարտացիությունը: Շուտով ձերբակալվեցին և սպանվեցին քաղաքի Կենտրոնական խորհրդի անդամները, ապա մոտ երկու հարյուր մտավորականներ երկու ժամվա ընթացքում:

1915 թվականի օգոստոսի սկզբին Ուրֆա բերվեցին արևմտահայ խոշոր ազգային-քաղաքական գործիչներ, օսմանյան խորհրդարանի անդամներ Գրիգոր Զոհրապը և Վարդգեսը (Հովհաննես Սերենկյուլյան): Մ. Յոթնեղբարյանը գիշերը թափանցեց պատգամավորների սենյակ` ազատելու համար նրանց, սակայն Զոհրապը մերժեց նրան` հույսը դնելով իշխանությունների արդարադատության վրա: Երկու օր անց նրանք հոշոտվեցին Ուրֆայից ոչ հեռու գտնվող Շեյթան Դերեսի ձորում:

Ուրֆայի հերոսամարտը մյուսներից տարբերվում էր նրանով, որ այն մղվում էր բուն քաղաքի ներսում, բնական ամրություններից զուրկ պայմաններում, երբ չկար փրկության որևէ հույս:

Ըստ պատվելի Ճռնազյանի, հակառակ Ուրֆայի կրոնական և ազգային առաջնորդների, **հայ երիտասարդությունը** ավելի լավ էր հասկացել թուրքին ու կողմնակից էր ինքնապաշտպանության: Դրանցից էր Մկրտիչ Յոթնեղբարյանը, որի մեջ մարմնացած էին Ուրֆայի հայության զգացումները և որը մեծ գործ էր կատարել հայությանը զինելու և կազմակերպելու ուղղությամբ:

Ինքնապաշտպանության առաջնորդ դարձավ Մկրտիչ Յոթնեղբարյանը, որն իր եղբայր Սարգսի, Հարություն Ռասթկելեյանի և մյուս ընկերների հետ քաջաբար կռվեց ու նրանց հետ միասին նահատակվեց:



Ըստ Ճռնազյանի Ուրֆայի մղձավանջային օրերը սկսվեցին 1915 թվականի հունիսի 8-ին, երբ ձերբակալվեցին 16 երևելիներ և կուսակցական դեմքեր: Քրդական տարազով ծպտված Մկրտիչ Յոթնեղբարյանը 2 անգամ այցելեց նրանց և աշխատեց համոզել, որ դիմեն փախուստի, բայց մերժում ստացավ: Ձերբակալվածները կոտորվեցին աքսորի ճանապարհին:

«Հուլիսի 10-ին թուրքական կառավարությունը առաջնորդ Արտավազդ վարդապետից պահանջեց 48 ժամվա ընթացքում հավաքել և հանձնել բոլոր զենքերը: Հայ թնդանոթաձիգ սպա Միհրան Հերարդյանի առաջարկով հավաքեցին և հանձնեցին անպետք զենքերի մի կույտ: Հուլիսի 26-ին Արտավազդ վարդապետը նույնպես ձերբակալվեց: Հուլիսի 28-ին բանտարկյալներին տարան դեպի Տիգրանակերտ և ճանապարհին բոլորին կոտորեցին»- գրել Մհեր Կարապետյանը իր վերը նշված աշխատության մեջ:

Օգոստոսի 4-ին Ուրֆայից երկու ժամվա հեռավորության վրա գտնվող մի վայրում թուրք զինվորներն ու չեթենները հանկարծակի հարձակումով ոչնչացրին 1500 ուրֆացի հայ անզեն զինվորներին, որոնցից փրկվեցին միայն երկու հոգի:

Սկսվել էր ապստամբության նախապատրաստությունը: Ուրֆացի կանայք թուրք զինվորների աչքի առաջ իրենց փեշերի տակ զենք ու փամփուշտ էին փոխադրում, 10-14 տարեկան փոքրիկները կատարում էին կապավորի դեր: Կռվի ազդանշանը պիտի լիներ Մայր եկեղեցու և ավետարանականների ժողովասրահի զանգերի միաժամանակյա ուժգին և անընդհատ ղողանջը:

Սեպտեմբերի 29-ի առավոտյան թուրք ոստիկանները պաշարեցին ջարդից փրկված երկու հայ զինվորների` Սարգիս և Գրիգոր Թարախչյանների թաքստոցը: Սկսվեց փոխհրաձգություն, և … սկսեցին ղողանջել եկեղեցիների զանգերը: Քառորդ ժամից բոլոր դիրքերի և տների պատուհանների հետևում փայլեցին զենքերի փողերը: **Հերոսամարտն սկսված էր:**

Ապստամբները զինաթափեցին թուրք ոստիկաններին: Քաղաքի մյութեսարիֆ (կառավարիչ) Ալի Հայդարի հաշտարար նամակին ուրֆացիները պատասխանեցին, որ իրենք չեն ցանկանում «ոչխարային համակերպությամբ» զոհվել անապատներում, ուստի կռվելու են մինչև վերջին փամփուշտ ու մարդը:

Առաջի մի քանի օրերին թուրքերի հարձակումները ոչ միայն հետ էին մղվում, այլև Մկրտիչ Յոթնեղբարյանը կարողանում էր ծուղակը գցել թշնամուն, որը հարյուրավոր զինվորների կորուստ էր տալիս: Ջեմալ փաշայի հրամանով Ուրֆայի դեմ 6000-անոց զորամաս և թնդանոթներ բերվեցին Հալեպից` Ֆահրի փաշայի հրամանատարությամբ, որի տեղակալն էր գերմանացի սպա Քոունտ Վոլֆ Ֆոն Վոլֆհսկահընը: Թնդանոթաձգությունը ղեկավարում էր գերմանացի գնդապետ ֆոն Էկսֆեյլը[[6]](#footnote-7):

Հոկտեմբերի 8-ին Ֆախրի փաշայի զորքերն անցան ուժեղ հարձակման: Սակայն այս անգամ էլ հայերը թակարդի մեջ գցեցին նրանց և հասան հաղթանակի:

Հոկտեմբերի 9-ին թուրքերը գրավեցին Թլֆտուր բլուրը, որը հայկական թաղը պաշտպանում էր թիկունքից: Թուրքական զույգ թնդանոթներ սկսեցին բլրի գագաթից ռմբակոծել հայկական դիրքերը: Զինված օրիորդների երեք խմբեր` օրիորդներ Քեթենճյանի, Չիլինկիրյանի և Կեմչյանի ղեկավարությամբ շրջում էին դիրքերը և քաջալերում կռվողներին: Վիրավոր, գերի ընկած թուրք սպա Յուսուֆը վկայում է, որ աբա հագած ու զինված հայ կանայք կռվում էին « առասպելական հերոսների նման, որ երբ միտքս կիյնան, ոսկրներս իսկ կսարսռան»[[7]](#footnote-8) :



Թուրքերը մեծ կորուստներ տալով ամեն օր վերսկսում էին իրենց հարձակումները: Թուրք զինվորների դիակների կույտեր էին գոյանում, բայց և ընկնում էին տասնյակ հայ քաջեր: Ջաղջախված թուրքական զորքի փոխարեն տեղ է հասնում նորը: Մկրտիչը և Հարությունը ամրացնում էին խիստ փոքրացած հայկական թաղը, կառուցել տալիս նոր դիրքեր: Նրանք հորդորում էին հայերին հետևյալ խոսքերով.

«Հոս, ձեր տուներու շեմին, թե անապատներու մեջ, միևնույն է վախճանը,

քաջությամբ վերջացնենք քաջությամբ սկսած մեր գործը»:

Հոկտեմբերի 18-ին ամերիկյան հաստատությունների տարածքում ուրֆացիները լարում են վերջին թակարդը և վերջին դասը տալիս Ֆախրի փաշային` կոտորելով բազում թուրք զինվորների: Նույն գիշեր նրանք փորձում են ճեղքել պաշարման օղակը, բայց ապարդյուն և որոշում են մնալ թաղերի մեջ ու մեռնել դիրքերի վրա: Մեծ թվով ընտանիքներ դիմեցին հավաքական անձնասպանության:

Հոկտեմբերի 19-ին թուրքերը ամեն կողմից խուժեցին հայկական թաղերը: Գիշերային մարտերից հետո, լավ հասկանալով, որ հայ պաշտպանների վիճակը չափազանց ծանր է, թուրքական զորքերն առավոտից սկսած, հրետանային և գնդացրային փոթորկալից կրակի աջակցությամբ, զանգվածային հարձակման անցան բոլոր ուղղություններով: Հակառակորդի հուժկու հարվածից հայկական պաշտպանությունը ճեղքվեց: Գրավյալ տարածքներում հայ բնակչությունը մասամբ կոտորվում, մասամբ քշվում էր դեպի թուրքական թաղ: Մայր եկեղեցու շրջանում, կանգ չառնելով հսկայական կորուստների առաջ, թուրքերը կարողացան հասնել եկեղեցի և ներխուժել նրա տարածք: Այստեղ իր վերջին ու անմահ սխրանքը գործեց Հ. Ռաստկելենյանը: Լավ հասկանալով, որ եկեղեցում է գտնվում ծանր վիրավորված Մ. Յոթնեղբարյանը, որը կարող է ընկնել թշնամու ձեռքը, Հարությունը օգնության շտապեց իր ընկերոջը: Նա կարողանում է եկեղեցին մաքրել ասկյարներից, բայց ինքն էլ ընկնում թշնամու գնդակից:

Հոկտեմբերի 20-ին դիմադրությունը շարունակվում էր միայն երկու թաղերում: Թուրքերի գրաված թաղերում բազմաթիվ կանայք ու աղջիկներ անձնասպան եղան: Թուրքերը դադարեցրին թնդանոթային կրակը և դիրքեր գրավեցին տների մեջ: Այդ վիճակը շարունակվեց երեք օր , մինչև որ մեկ առ մեկ ընկան ուրֆացի կտրիճները:

Այս առումով ուշագրավ դրվագ է ներկայացնում ականատես, Ուրֆայում գտնվող ռուսահպատակ պարսիկ Խուրշիդ Խանը: Ըստ նրա, թուրք զինվորները երեք օր ու գիշեր շարունակ կռվելով չէին կարողանում գերել կամ սպանել ավերակներում թաքնված մի հայ մարտիկի: Գործը հասավ նրան, որ անձամբ Ֆախրի փաշայի հրամանով, հրանոթային գնդակոծության ենթարկվեց այդ վայրը:

Միայն դրանից հետո թուրքերը հայտնաբերեցին հայ քաջի դիակը. Հրանոթային արկը պոկել էր նրա մի ձեռքը, իսկ մյուսը դեռևս սեղմած պահում էր հրացանը : Բայց ամենաուշագրավն այն էր, որ թշնամուն օրեր շարունակ սարսափի մեջ պահող մարտիկը Ուրֆայի բազմաթիվ հայ աղջիկ-հերոսուհիներից մեկն էր, ով իր վերջին` անձնական հերոսամարտում ոչնչացրեց մոտ երեք տասնյակ ասկյար:

*«Կիրակի: 23 հոկտեմբեր: Խոր ու մեռելային լռություն: Հերոսական պայքարէ մը ետք, իր վախճանին հասած է հայ ժողովրդի արիության, անձնազոհության, հերոսական մահով ու պատնեշի վրա մեռնելու վճռականության պերճախոս օրինակը` Ուրֆայի աննախընթաց հերոսամարտը>>[[8]](#footnote-9):*

Դահիճ Ֆախրի փաշան խոստովանել է. << Ի՞նչ կլիներ մեր վիճակը, եթե այս ծանր օրերին մի քանի Ուրֆաներ մեր դեմ այսպես ծառանային >>[[9]](#footnote-10):

Մկրտիչ Յոթնեղբարյանի ինքնասպանության լուրը ստանալով, Ֆախրի փաշան կարգադրում է հրանոթի 24 համազարկով ծանուցել թուրք խուժանին անզուգական առաջնորդի մահը:

Ուրֆայի հայ բնակչությունից բոլոր նրանց, ում բախտ վիճակվեց ողջ մնալ հերոսամարտից հետո, թուրք ջարդարարները հավաքեցին հիմնականում հայկական Միլեթ-Խան շինությունում և ապա` մահվան քարավաններով քշեցին Դեր Զորի անապատ, որտեղ հազարավոր ուրֆահայեր գտան իրենց տանջալից մահը: Առաջին աշխարհամարտից հետո, զգալի թվով վերապրած ուրֆացիներ և ոչ ուրֆացի արևմտահայեր վերադարձան Ուրֆա: Սկզբում անգլիական, իսկ այնուհետև ֆրանսիական գրավման գոտում գտնվող հայկական հինավուրց քաղաքում, կարճ ժամանակում հավաքվեց վեց հազար հայ: Սակայն, ֆրանսիական զորքերը 1920 թվականի ապրիլին լքեցին Ուրֆան և հեռացան` բախտի քմահաճույքին թողնելով քաղաքի հայությանը:

Թուրքերը հրաշալի դաս առած լինելով 1915 թվականի հերոսամարտից և լավ իմանալով, որ զինված ուրֆահայերի հետ նոր բախումն իրենց ոչ մի լավ բան չի խոստանում, այս անգամ ձեռնպահ մնացին ջարդի կազմակերպումից Քեմալականներին ի վերջո հաջողվեց այդ ճանապարհով հայաթափել Ուրֆան. Վեց հազար ուրֆահայեր անցան ֆրասիական վերահսկողության տակ գտնվող Սիրիա` միանալով Հալեպի հսկա վրանաքաղաքում կուտակված արևմտահայ բեկորներին:

Ուրֆայի ինքնապաշտպանությունը ցույց է տալիս աշխարհին, որ Ուրֆայի հերոսներ ծնող ժողովուրդը չի կարող կորչել: Իսկ դրա վառ ապացույցը ապագա հայկական պետականության վերականգնումն է:

*«Պատմություն, ազգ և հայրենիք ոչ այլ ինչ են, եթե ոչ իրար հաջորդող անթիվ սերունդների հերոսական թանձրացում»:*

*Ավետիս Ահարոնյան*

**Դասի պլան**

**Առարկա՝** Հայոց պատմություն

**Դասարան՝** 11-րդ

**Թեմա՝** «Ուրֆայի ինքնապաշտպանությունը»

**Նպատակը՝**

1․ Ճանաչել ինքնապաշտպանության գործիչներին և գնահատել նրանց գործունեության առանցքային դրվագները․

2․ Համեմատել մյուս ինքապաշտպանական հերոսամարտերի արդյունքների հետ․

3․ Կարողանալ հիմնավորել ազգային, հասարակական, հոգևոր և անձնաան շահերի միասնականության կարևորությունը․

4․ Փորձել կապ գտնել պատմական և արդի գործընթացներում և սեփական տեսակետը հայտնել․

**Դասի խնդիրը՝** Ձևավորել հայրենասիրություն, վճռականություն և անցածի դասերից ճիշտ հետևություններ անել։

**Վերջնարդյունքը՝**

1․ Ներկայացնել Ուրֆայի ինքապաշտպանության ընթացքը և ցույց տալ առանձնահատկությունները, արդյունքներն ու հետևանքները․

2․ Արժևորել միասնական և փոխհամաձայնեցված գործելու արդյունքները․

**Դասի տիպը՝** համակցված

**Անհրաժեշտ նյութեր՝** քարտեզ, տետր, նկարներ

**Դասի ընթացքը**

**Ներածական մաս (Խթանում)․**

1․ Մտագրոհի մեթոդով թվարկել այն բնակավայրերը, որտեղ Եղեռնի ժամանակ դիմել են ինքնապաշտպանության / ցույց տալ քարտեզի վրա/,

2․ Ինչպես ավարտվեց Վանի ինքնապաշտպանությունը,

3․ Ներկայացնել Սուետիայի հայության ինքնապաշտպանության արդյունքները,

4․ Ներկայացնել Շապին-Գարահիսարի ինքնապաշտպանական մարտերի արդյունքերը։

**Հիմնական մաս (Իմաստի ընկալում)․**

Աշակերտներին բաժանել Ուրֆայի ինքնապաշտպանությանը վերաբերող նյութը։

1․ Համառոտ ներկայացնել Ուրֆայի ինքնապաշտպանությունը, բնակչությունը և իրավիճակը միչև զեյթունցիների մահվան քարավանի հայտնվելը։

2․ Աշակերտներին հանձնարարել նյութից կարդալ և ներկայացնել Ուրֆայի երևելիների և երիտասարդների տեսակետները հետագա գոործունեության վերաբերյալ (էջ 6-7)։

3․ Ուսուցչի ուղղորդմամբ կազմվում է ինքանապաշտպանության ժամանակագրություն՝ սկսած սեպտեմբերի 29-ից։

Աշակերտներին բաժանում ենք 3 խմբի։ Յուրաքանչյուր խումբ ներկայացնում է իրեն բաժին ընկած ժամանակահատվածի իրադարձությւնները։

1-ին խումբ- սեպտեմբերի 29-հոկտեմբերի 8

2-րդ խումբ- հոկտեմբերի 8-20

3-րդ խումբ- հեկտեմբերի 20-23

4․«Ի՞նչ կլիներ մեր վիճակը, եթե այս ծանր օրերին մի քանի Ուրֆաներ մեր դեմ այսպես ծառանային»։ Ինչպե՞ս կմեկնաբանեք Ֆախի փաշայի այս խոսքերը։(լսում ենք մի քանի տեսակետներ)։

5․ Ուսուցիչը ներկայացնում է ողջ մնացած ուրֆացիների հետագա ճակատագիրը, խոսքը ավարտելով Ավ․ Ահարոնյանի խոսքով․«Պատմություն, ազգ և հայրենիք ոչ այլ ինչ են, եթե ոչ իրար հաջորդող անթիվ սերունդների հերոսական թանձրացում»։

6․ Հարց․ ինչ ընդհանրություններ և ինչ տարբերություններ ունեն Ուրֆայի և մյուս հերոսամարտերը։(T-աձև աղյուսակի ձևով)։

|  |  |
| --- | --- |
| **Ընդհանրություններ** | **Տարբերություններ** |
|  |  |

7․ Արժևորել միասնական և փոխհմաձյնեցված գործելու արդյունքները։

8. Համեմատել Ուրֆայի հերոսամարտի ժամանակաշրջանը և ներկայիս իրողությունները , հայտնել կարծիքներ և տեսակետներ։

**Ամփոփում․**

Ուսուցիչը դասը կավարտի հայրենասիրության, հերոսականության բարձր գնահատմամբ՝ մեջբերելով Ա-Դոյի խոսքերը։

Գնահատում և տնային հանձնարարություն․

**Եզրակացություն**

Առաջին աշխարհամարտի տարիներին իրականացված Մեծ Եղեռնի ընթացքում արևմտահայության մի փոքր հատվածն ընդվզեց թուրք ցեղասպանների դեմ և ոտքի ելավ` զենքը ձեռքին պաշտպանելու իր կյանքն ու պատիվը: Դրա վառ ապացույցը Ուրֆայի ինքնապաշտպանական հերոսամարտն է: Ուրֆացիները տարան բարոյական հաղթանակ, ապացուցելով արյունարբու ոսոխին, որ նույնիսկ հաղթանակի ոչ մի հնարավորություն չունենալով էլ, ուրֆացին պատրաստ է կռվելու մինչև վերջին փամփուշտն ու արյան վերջին կաթիլը:

Ռազմական առումով, ցավոք, հերոսամարտը ավարտվեց պարտությամբ, որը սակայն չի նսեմացնում նրա հերոսականությունն ու պատմական նշանակությունը: Դիպուկ է ասել այդ մասին պատմաբան Ա-Դոն. «…կռիվը անհավասար էր, ուժերը անհամապատասխան և շատերը զենք վերցնողներից նույնպես ընկան, բայց ընկան քաջաբար, ընկան հարվածելով թշնամուն, ընկան փրկելով ցեղի անունը, դրա հետ նաև նրա գոյությունը»:

Այսպիսով, Ուրֆացիները թե՛ տղամարդ թե՛ կին կռվելով կերտել են պատմության մի ուշագրավ հերոսամարտ, որը պետք է օրինակ ծառայի ժամանակակից հային, մասնավորապես կանոնավոր բանակի ապագա զինորներին:

Այս հերոսմարտի դասավանդումը խիստ կարևոր է կրթական հաստատություններում, սակայն անհրաժեշտ է դրա ճիշտ շեշտադրումներով և հանգամանալից մատուցելու հանգամանքը, քանի որ դրանից է կախված հայրենի հողի, հայրենիք ունենալու գաղափարի վերաբերյալ հայ պատանու պատկերաումների ձևավորումը:

Նման հերոսամարտերը և պատմության վերոնշալ դրվագները ցույց են տալիս, որ դեռևս աշակերտական տարիքում գտնվող անձնաց անհրաժեշտ է կրթել այնպես, որպեսզի նրանք կարողանան ըստ արժանավույնս գնահատել պետականություն ունենալու կարևորությունը և անհրաժեշտության դեպքում ամեն կերպ դրա պաշտպանությանը ուղղված ջանքեր չխնայելը:

**Հարկ է նշել, որ սույն հերոսամարտի դասավանդումը 11-րդ դասարանի աշակերտների շրջանակում կարելի է իրականացնել օրինակելի դասի միջոցով, որի ընթացքում այն կարելի է իմպլեմենտացնել ներկա իրողությունների պայմանում, ինչպես նաև իրականացնել համեմատական աշխատանք, որի արդյունքում աշակերտները ինքնուրույն կփորձեն վեր հանել որոշակի նմանություններ և տարբերություններ անցյալի պատմության և ներկա ժամանակաշրջանի միջև:**

**Այսպիսով, կարող ենք ասել, որ այս հերոսամարտի դասավանդումը հիմքերից մեկը կհանդիսանա անձնվեր, քաջ և հայրենասեր ապագա զինվորի կրթման համար: Ուրֆայի հերոսամարտը ցույց կտա աշակերտներին/ ապագա զիվորներին, որ հայրենիքը վեր է անձնական շահից:**

**Գրականության ցանկ**

1. Ա. Ահարոնյան «Ուրֆայի հերոսամարտը»:
2. Է. Դեվրիշյան «Ուրֆայի ինքնապաշտպանությունը կամ դյուցազնաշունչ հայության վկան»:
3. Հ.Սիմոնյան «Թուրք-Հայկական հարաբերությունների պատմությունից»:
4. Հայ ժողովրդի պատմություն, վեցերորդ հատոր:
5. Մ. Կարապետյան, «Հայոց ցեղասպանության հարցերը հայ պատմագրության մեջ»:
6. Մեվլան զադե Ռիֆաթ «Օսմանյան հեղափոխության մութ ծալքերը»:

1. Տե՛ս Ավետիս Ահարոնյան «Ուրֆայի հերոսամարտը»: [↑](#footnote-ref-2)
2. Տե՛ս Հրաչիկ Սիմոնյան «Թուրք-հայկական հարաբերությունների պատմությունից»: [↑](#footnote-ref-3)
3. Տե՛սՄեվլան զադե Ռիֆաթ «Օսմանյան հեղափոխության մութ ծալքերը»: [↑](#footnote-ref-4)
4. Տե՛ս Մհեր Կարապետյան «Հայոց 1915-1916 թվականների ցեղասպանության հարցերը հայ պատմագրության մեջ»: [↑](#footnote-ref-5)
5. Տե՛ս Էվլա Դեվրիշյան «Ուրֆայի ինքնապաշտպանությունը կամ դյուցազնաշունչ հայության վկան»: [↑](#footnote-ref-6)
6. Տե՛ս Ավետիս Ահարոնյան «Ուրֆայի հերոսամարտը»: [↑](#footnote-ref-7)
7. Տե՛սԱվետիս Ահարոնյան «Ուրֆայի հերոսամարտը»: [↑](#footnote-ref-8)
8. Տե՛ս Էվլա Դեվրիշյան «Ուրֆայի ինքնապաշտպանությունը կամ դյուցազնաշունչ հայության վկան»: [↑](#footnote-ref-9)
9. Տե՛սԱվետիս Ահարոնյան «Ուրֆայի հերոսամարտը»: [↑](#footnote-ref-10)